中秋夜有客携酒
作者：方回
朝代：宋

paragraphs: 中秋謂無酒，忽有携酒者。
聯翩二三客，柴門繫嘶馬。
膨脝兩大甕，待月列堂下。
空庭碧天闊，秋色極瀟灑。
皓魄初未出，稍覺雲暗野。
須臾冰團掛，細字可讀寫。
琵琶撥旁行，此曲豈和寡。
村伎雜南北，焉有容色冶。
老夫但滿飲，不復記杯斝。
嘲詼頗惡劇，罰籌不吾拾。
自從歷喪亂，萬事付苟且。
應接日紛糅，口耳似聾啞。
久旱百穀死，心望時雨瀉。
雖逢芳醑溢，更著纖指把。
丈夫忽有念，外物皆土苴。
客去欲夜半，一笑真醉也。